  Виталий Пронин Ашальчи Оки 1960-тӥ аръёсыНырысетӥ удмурт нылкышно кылбурчилы Ашальчи Окилы 4-тӥ оштолэзе тырмысал 115 арес. Талы дасясько ини Алнаш черкогуртысь А. Окилэн музеяз ужасьёс.Ашальчи Окилэн музей-юртысьтыз наукая валтӥсь ужась Мария Петрова верамъя, алнашъёс бадӟым ужрад дасяло.- Ми кӧня ке лыдпусъёсты огазеяны малпамы: Лина Григорьевналы вордскемез дырысен 115 ар, Алнашын солэсь музейзэ усьтэмлы 26 ар, Ашальчи Оки нимо ёрос премилы 20 ар тырмонэз.Котькуд ар куинь тужгес но ужась, азьмынӥсь, кибашлы нылкышноослы, анайёслы со премиез сёто. Ужрадмы кык люкетлэсь чакламын. Куноосты пумиталом Лина Григорьевналэн музей-юртаз. Татын ортчытом экскурсия. Собере люкаськем калык вамыштоз культура юртэ. Отын чузъяськозы Ашальчи Окилэн кылбуръёсыз, кырӟанъёсыз. Солэн творчествоезъя тунсыко представление возьматэмын луоз. Ужрадлэн кыкетӥ люкетаз ӟечкылалозы туэ А. Оки нимо ёрос премиен данъям нылкышноосты, - шуиз Мария Степановна.Галина Семёнова  